section_heading: Životopis
paragraph_text: Emerik Blum je nakon Drugog svjetskog rata bio načelnik u Ministarstvu industrije i rudarstva SR Bosne i Hercegovine (SR BiH), generalni inženjer Generalne direkcije Savezne elektroprivrede, generalni direktor Direkcije za elektropriverdu Vlade FNR Jugoslavije, pomoćnik ministara Elektroprivrede, predsjednik Komiteta za elektroprivredu. Bio je jedan od osnivača poduzeća "Elektroprojekt" 1951. godine, iz kojeg je kasnije nastao regionalni gigant Energoinvest koji je djelovao u cijelom svijetu. Bio je zagovarač ideje da se izgrade kapaciteti velikih industrijskih postrojenja, a u prvom planu aluminijski kombinat u Mostaru, kao i Tvornica glinice "Birač A.D." u Zvorniku. Njegova je zasluga i stvaranje kapaciteta u proizvodnji elektro i mašinske opreme. Tako je izgrađena i tvornica "TAT" na Ilidži, elektrotvornica u Lukavici kod Sarajeva, tvornice u Doboju, Odžaku, Črnuču, Tešnju, Višegradu, Prištini, Tuzli i u drugim mjestima SFR Jugoslavije. Stipendirao je i školovao stručnjake raznih tehničkih profila i uveo stalnu praksu specijalizacije jugoslavenskih stručnjaka u Rusiji, SAD-u, Njemačkoj, Francuskoj, Velikoj Britaniji i drugim zemljama. Emerik Blum je osnovao "Laboratorij za zavarivanje i defektoskopiju" 1954. godine, da bi formirao i društvo za zavarivanje u Bosni i Hercegovini, te školu zavarivanja.